Buxoroda ayol oilaviy muammolar sabab o'zini daraxtga osmoqchi bo'ldi

Buxoroda 30 aprel kuni ayol oilaviy muammolar sabab o'zini daraxtga osmoqchi bo'ldi. Bu haqda Milliy gvardiya viloyat bo'yicha boshqarmasi xabar berdi.
Ma'lum qilinishicha, shu kuni soat taxminan 20:30 da Buxoro shahrida joylashgan “Somoniylar istirohat bog'i”da jamoat tartibini saqlash va fuqarolar xavfsizligini ta'minlashga jalb qilingan Milliy gvardiya Buxoro viloyati bo'yicha boshqarmasi harbiy xizmatchilari xizmat o'tash davomida istirohat bog'ining daraxtlar gavjum qismida shivirlagan hamda odamning bo'g'iq ovozni eshitgan.
Shundan so'ng zudlik bilan daraxtlar tomonga yetib borgan va katta daraxt shoxida matolardan qo'lbola usulda tayyorlangan qizil rangli arqon yordamida o'z joniga suiqasd qilishga uringan ayolni daraxtda osig'liq holatda, tipirchilayotgan vaqtda qutqarib qolgan.
Tez tibbiy yordam ko'rsatish xizmati hamda shahar Ichki ishlar boshqarmasi navbatchilik qismi voqea joyiga yetib kelguniga qadar Milliy gvardiya harbiy xizmatchilari tomonidan ayolga birinchi tibbiy yordam ko'rsatilgan. Joniga qasd qilmoqchi bo'lgan ayol G'ijduvon tumanida tug'ilgan, hozirda Vobkent tumanida istiqomat qilib, ushbu tumandagi tashkilotlarning birida ishlovchi, ikki nafar farzandi bor 30 yoshli G.O'. bo'lib chiqqan.
Dastlabki ma'lumotlarga ko'ra, ayol turmushidan ajrashgan va bir necha oy avval eri bilan janjallashib qolib, shundan so'ng o'z joniga qasd qilishga uringan. Ayni paytda G.O'.ning ahvoli qoniqarli hamda hodisa yuzasidan dastlabki surishtiruv harakatlari olib borilmoqda.
Avvalroq Qoraqalpog'istonning Qo'ng'irot tumanida 21 iyul kuni profilaktika inspektori o'zini ko'prikdan tashlamoqchi bo'lgan 18 yoshli yigitni qutqarib qolgandi. Shuningdek,
Farg'onada ayol joniga qasd qilish maqsadida o'zini poezd tagiga tashlagani, Rossiyada o'zbekistonlik 13 yoshli bola o'z joniga qasd qilgani va Samarqandda ayol o'zini uchinchi qavatdan tashlashga uringani xabar qilingan.